Fremtidens læger kan nu tage hele deres uddannelse i Aalborg - og det vil gøre det nemmere at rekruttere læger i Nordjylland. Det fortæller DR Nordjylland. I dag mødes de knap 50 medicinstuderende, der som de første nogensinde skal tage deres tre år lange kandidatuddannelse i Aalborg. Og ifølge klinisk koordinator på lægeuddannelsen, Stig Andersen, bliver læger som regel hængende i det område, hvor de har taget deres uddannelse. - Når man tager en universitetsuddannelse på 6-7 år, er der mange der når at stifte familie og etablere en vennekreds undervejs. Derfor vælger mange at blive boende, siger han til DR Nordjylland. Officielt starter uddannelsen mandag den 2. september, men de studerende har frivilligt valgt at starte en uge før tid.

Opsummering:
Medicinstuderende kan nu læse til kandidater i Aalborg - og så bliver de hængende.